《山中楚辞 其六》
宋代·高似孙

木蔌蔌兮皆冬，汎山林兮迎雪。匠此妙兮磅礴，信天人兮豪杰。

当是时雁分黯淡之云，花弄扶疏之月。酒涉隽兮少对，诗造微兮自悦。

天山兮谁饥，蔡州兮谁决。眇斯人兮毋作，雪霏霏兮空洁。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。